For knap fire en halv måned siden overtog Marie Bjerre (V) posten som ligestillings- og digitaliseringsminister, da den nye SVM-regering blev præsenteret. Men det bliver næppe i hendes tid på posten, at udfordringerne omkring ligestilling i Danmark bliver håndteret i et sådant omfang, at der ikke længere er behov for et ministerium på området. Det fortæller hun i denne uges udgave af Indblik, hvor vi sammen med den nordjysk valgte minister gør status på hendes første måneder i ministeriet – og de udfordringer, som Danmark står med, når det kommer til ligestilling. - Det kunne da være rigtig dejligt, hvis ikke vi havde behov for et ligestillingsministerium. Og det må jo sådan set også være ambitionen – fordi grunden til vi har det, er, at der ikke er ligestilling, konstaterer Marie Bjerre. Men hvor kampen for ligestilling traditionelt set har været lig med kvindekamp gennem årene – og stadig i høj grad er det – blæser Marie Bjerre også til lyd i sit arbejde for at sætte fokus på en knap så omtalt gruppe i debatten: Nemlig mændene. - Hvis man ser på statistikkerne, er der rigtig mange mænd i bunden af samfundet, som mislykkes. Det handler for eksempel om ringe sundhed, ensomhed, kriminalitet og hjemløshed. Og de ting synes jeg da også, vi skal tale om, siger hun. Flid og hårdt arbejde er ikke nok Derfor skeler hun blandt andet til Norge for inspiration, hvor et særligt udvalg er blevet nedsat for netop at fokusere på, hvordan man bedre kan forebygge, at drenge og mænd ”bliver tabt på gulvet.” For hun medgiver, at det er en svær opgave. - Det er jo enormt komplekst. Det er jo et kulturelt problem, at mænd ikke er lige så gode til opsøge lægen eller til at tale om følelser. Og det starter meget tidligt i livet, fortæller hun. Og det er blot et af stederne, hvor der skal sættes ind, hvis man spørger den siddende ligestillingsminister. For ligesom det er vigtigt at hjælpe mændene i bunden af samfundet, er det også vigtigt at hjælpe kvinder til i højere grad at have succes i toppen af samfundet, mener Marie Bjerre. - Man bliver bedømt på nogle andre parametre. Flid og hårdt arbejde er ikke altid nok, hvis man er kvinde. Man bliver ikke nødvendigvis valgt, og der bliver set anderledes på en, fortæller hun. Du kan høre meget mere om Marie Bjerres planer på ligestillingsområdet i denne uges udgave af "Indblik." Du kan se hele interviewet allerede nu øverst i artiklen eller downloade det som podcast. Du kan også se med i aften klokken 19.30 på TV2 Nord Salto.

Referat:
Selvom det et eller andet sted må være ambitionen ikke at have et ministerium på området, er der stadig lang vej, inden vi er i mål med ligestillingen i Danmark. Sådan lyder det fra Marie Bjerre i denne uges Indblik.